**СТОПАНСКА КОНЮНКТУРА**

**БИЗНЕС АНКЕТИ НА НСИ, МАЙ 2024 ГОДИНА**

През май 2024 г. **общият показател на бизнес климата** се повишава с 0.6 пункта спрямо предходния месец (от 24.8% на 25.4%) (виж фиг. 1 от приложението). Подобрение на показателя се наблюдава в строителството, търговията на дребно и в сектора на услугите, докато в промишлеността е регистрирано понижение.

**Промишленост.** Съставният показател „бизнес климат в промишлеността“ спада с 6.9 пункта (от 24.7% на 17.8%) (виж фиг. 2 от приложението), което се дължи на негативните оценки и очаквания на промишлените предприемачи за бизнес състоянието на предприятията. Анкетата отчита намаление на осигуреността на производството с поръчки, което е съпроводено и с влошени очаквания за производствената активност през следващите три месеца (виж фиг. 3 от приложението).

Най-сериозните затруднения за дейността в сектора остават несигурната икономическа среда и недостигът на работна сила, посочени съответно от 50.3 и 30.7% от предприятията (виж фиг. 4 от приложението).

Относно продажните цени в промишлеността преобладаващата част от мениджърите предвиждат те да останат без промяна през следващите три месеца (виж фиг. 5 от приложението).

**Строителство.** През май съставният показател „бизнес климат в строителството“ нараства с 4.8 пункта (от 26.6% на 31.4%) (виж фиг. 6 от приложението) в резултат на позитивните оценки и очаквания на строителните предприемачи за бизнес състоянието на предприятията. По-благоприятни са и прогнозите им относно строителната активност през следващите три месеца (виж фиг. 7 от приложението). Същевременно обаче последната анкета регистрира увеличение на броя на клиентите със закъснения в плащанията.

Несигурната икономическа среда, недостигът на работна сила и цените на материалите продължават да бъдат основните пречки за развитието на бизнеса. В сравнение с април се отчита и засилване на негативното въздействие на фактора „конкуренция в бранша“ (виж фиг. 8 от приложението).

По отношение на продажните цени в строителството очакванията на мениджърите са за запазване на тяхното равнище през следващите три месеца (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ се покачва с 10.9 пункта (от 29.7% на 40.6%) (виж фиг. 10 от приложението), което се дължи на оптимистичните оценки и очаквания на търговците на дребно за бизнес състоянието на предприятията. Позитивни са и прогнозите им относно обема на продажбите (виж фиг. 11 от приложението) и поръчките към доставчиците през следващите три месеца.

През последния месец нараства отрицателното влияние на фактора „конкуренция в бранша“, който измества на второ място затрудненията на предприятията, свързани с несигурната икономическа среда. На трето и четвърто място остават факторите „недостатъчно търсене“ и „недостиг на работна сила“ (виж фиг. 12 от приложението).

Относно продажните цени търговците на дребно предвиждат леко увеличение през следващите три месеца (виж фиг. 13 от приложението).

**Услуги[[1]](#footnote-1)**. През май съставният показател „бизнес климат в сектора на услугите“ се повишава с 1.3 пункта (от 18.3% на 19.6%) (виж фиг. 14 от приложението) в резултат на по-благоприятните оценки на мениджърите за настоящото бизнес състояние на предприятията. Мненията им за настоящото търсене на услуги също се подобряват (виж фиг. 15 от приложението), докато очакванията за следващите три месеца се изместват към по-умерените мнения.

Най-сериозните проблеми за развитието на бизнеса продължават да бъдат несигурната икономическа среда, недостигът на работна сила и конкуренцията в бранша, като спрямо април е регистрирано засилване на негативното им въздействие (виж фиг. 16 от приложението).

По отношение на продажните цени в сектора на услугите по-голяма част от мениджърите очакват те да запазят своето равнище през следващите три месеца (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и в сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**

**Фиг. 2. Бизнес климат в промишлеността**

**Фиг. 3. Очаквана производствена активност в промишлеността през следващите три месеца**

**Фиг. 4. Фактори, затрудняващи дейността в промишлеността**

**(Относителен дял от предприятията)**

**Фиг. 5. Очаквания за продажните цени в промишлеността през следващите три месеца**

**Фиг. 6. Бизнес климат в строителството**

**Фиг. 7. Очаквана строителна активност през следващите три месеца**

**Фиг. 8. Фактори, затрудняващи дейността в строителството**

**(Относителен дял от предприятията)**

**Фиг. 9. Очаквания за продажните цени в строителството през следващите три месеца**

**Фиг. 10. Бизнес климат в търговията на дребно**

**Фиг. 11. Очаквания за продажбите в търговията на дребно през следващите три месеца**

**Фиг. 12. Фактори, затрудняващи дейността в търговията на дребно**

**(Относителен дял от предприятията)**

**Фиг. 13. Очаквания за продажните цени в търговията на дребно през следващите три месеца**

**Фиг. 14. Бизнес климат в сектора на услугите**

**Фиг. 15. Търсене в сектора на услугите през последните три месеца**

**Фиг. 16. Фактори, затрудняващи дейността в сектора на услугите**

**(Относителен дял от предприятията)**

**Фиг. 17. Очаквания за продажните цени в сектора на услугите през следващите три месеца**

1. Без търговия. [↑](#footnote-ref-1)